Fil-bieb ta' wara tal-knisja li nkun fiha meta nkun Ruma, nara żagħżugħ ismar, bilqegħda fuq bank. Qatt ma talabni xejn, u qatt ma rajtu jitlob xejn lil ħadd. Joqgħod hemmhekk sabiex min irid jagħtih xi ftit ċenteżmi. Isellem lil kulħadd imma lil dawk li jdaħħlu idhom fil-but u jagħtuh xi ħaġa jsellmilhom aktar bil-qalb. Darba sibt ftit ħin u qbadt parlata miegħu. Qalli li jismu Ruscian, bit-Taljan tfisser Rosario. Għandu 31 sena għalkemm jidher li għandu għaxra inqas. Din hija karatteristika tan-nies ażjatiċi. Ruscian huwa minn Sri Lanka u ilu 6 snin jgħix l-Italja. Huwa Nisrani u biex juri dan dejjem iġorr kuruna tar-rużarju madwar għonqu (Issa erħilha li din hija moda) Qalli li għandu l-familja tiegħu fi Sri Lanka imma hu ħarab. Staqsejtu dwar il-familja tiegħu imma qalli biss li ġej minn familja kbira, għandu ħafna aħwa imma ma qallix kemm. Qalli li faddal ftit flus u ttanta xortih fl-Ewropa. Staqsejtu jekk sabx dak li kien jaħseb li se jsib u t-tweġiba tiegħu kienet waħda negattiva. Il-fatt li huwa Nisrani ma jgħinux għax il-parti l-kbira ta' dawk minn Sri Lanka u jgħixu Ruma huma Buddisti u l-ewwel li jgħinu huma lil dawk tat-twemmin tagħhom stess. Ma xtaqtx indejqu bil-mistoqsijiet tiegħi imma stajt nifhem minn xiex seta' għadda. Bejn Sri Lanka u l-Italja hemm madwar tnax-il elf kilometru. Biex dan it-tali wasal sa hawn ried jagħmel dan il-vjaġġ. Ma nafx kif. Ma nafx biex, imma huwa jinsab Ruma u b' mod jew ieħor wasal. Dan il-pajjiż huwa gżira li kienet magħrufa bħala Ceylon meta kienet għadha kolonja tal-Imperu Brittaniku. Ħa l-indipendenza tiegħu fl-4 ta' Frar, 1948. Minkejja li dan il-pajjiż mexa 'l quddiem, xorta il-faqar dejjem qiegħed jiżdied. Bosta żgħażagħ jingaġġaw mal-armata jew mal-korp tal-pulizija biex ikunu jistgħu jaħarbu mill-pajjiż. ( Ovvjament ladarba jiżgiċċaw minn arthom ma jmorrux f'art qrib, bħall-Indja imma jfittxu l-Ewropa. Tgħid Ruscian hekk għamel? Minix ser insaqsih għax niftaħlu ferita żgur. Staqsejt lil dal-povru żagħżugħ għalfejn ma jippruvax isib xogħol fl-Italja u wara li daħaq daħqa bil-qalb qalli li l-Italja lanqas hemm xogħol għat-Taljani aħseb u ara għalih. Ix-xewqa tiegħu hi li jerġa lura lejn pajjiżu, imma qalli li ma jistax issa. Min jaf għalfejn? Forsi tassew ħarab minn suldat jew pulizija u jekk jerġa' lura hemm kastig jistennih. Qalli li l-imigrazzjoni illegali tista' tintrebaħ kemm-il darba l-Ewropa tinvesti fil-pajjiżi sottosviluppati u b'hekk kulħadd ikun jista' jibqa' f'pajjiżu mingħajr ma jipperikola ħajtu u jkun ta'piż fuq il-pajjiż li jsib ruħu fih. Ħsieb sempliċi kieku, imma biex jiġi attwat jeħtieġ isir l-ewwel pass. Din hija persuna waħda li nafha personalment. Bħalha hemm eluf! Kemm hemm bżonn li minflok naħsbu biss x'sejrin nagħmlu b' dawk li jaslu fuq ix-xtut Ewropej, naħsbu f' dawk il-miljuni li jixtiequ jħallu arthom imma ma jistħgux. Jaqbel litifassal politika Ewropeja li tgħin lil dawn il-pajjiżi li minnhom qegħdin jaħarbu tant eluf , mingħalihom isolvu problema imma minflok jikkawżaw bosta problemi kemm għalihom kif ukoll għal ħaddieħor. In-Nazzjon 2 ta' Novembru 2013
Ruscian, imigrant irregolari li jgħix Ruma wara esperjenza qarsa f'pajjiżu